2007D0365 — SL — 28.08.2010 — 002.001

Ta dokument je mišljen zgolj kot dokumentacijsko orodje in institucije za njegovo vsebino ne prevzemajo nobene odgovornosti

►B ODLOČBA KOMISIJE z dne 25. maja 2007 o nujnih ukrepih za preprečevanje vnosa Rhynchophorus ferrugineus (Olivier) v Skupnost in njegovega širjenja v Skupnosti (notificirano pod dokumentarno številko C(2007) 2161) (2007/365/ES) (UL L 139, 31.5.2007, p.24)

spremenjena z:









▼B

ODLOČBA KOMISIJE

z dne 25. maja 2007

o nujnih ukrepih za preprečevanje vnosa Rhynchophorus ferrugineus (Olivier) v Skupnost in njegovega širjenja v Skupnosti

(notificirano pod dokumentarno številko C(2007) 2161)

(2007/365/ES)







KOMISIJA EVROPSKIH SKUPNOSTI JE – ob upoštevanju Pogodbe o ustanovitvi Evropske skupnosti, ob upoštevanju Direktive Sveta 2000/29/ES z dne 8. maja 2000 o varstvenih ukrepih proti vnosu organizmov, škodljivih za rastline ali rastlinske proizvode, v Skupnost in proti njihovemu širjenju v Skupnosti ( 1 ) in zlasti tretjega stavka člena 16(3) Direktive, ob upoštevanju naslednjega: (1) Kadar država članica presodi, da obstaja nevarnost vnosa škodljivega organizma, ki ni naveden v prilogah I ali II k Direktivi 2000/29/ES, na njeno ozemlje ali njegovega širjenja po njem, lahko v skladu z navedeno direktivo začasno sprejme kakršne koli dodatne ukrepe, potrebne za zaščito pred navedeno nevarnostjo. (2) Zaradi prisotnosti Rhynchophorus ferrugineus (Olivier) („navedeni organizem“) na jugu Iberskega polotoka je Španija 27. junija 2006 obvestila Komisijo in ostale države članice, da je 6. junija 2006 sprejela dodatne uradne ukrepe za zaščito svojega ozemlja pred nadaljnjim vnašanjem in širjenjem navedenega organizma. (3) Rhynchophorus ferrugineus (Olivier) ni naveden v Prilogi I ali II k Direktivi 2000/29/ES. Vendar je poročilo o oceni nevarnosti škodljivca na podlagi omejenih razpoložljivih znanstvenih podatkov pokazalo, da navedeni organizem povzroča veliko škodo na drevju, vključno z znatno smrtnostjo določenih rastlinskih vrst, ki spadajo v družino Palmae, omejeno na velikost rastlin s premerom debla ob vznožju več kot 5 cm („občutljive rastline“). Občutljive rastline se nahajajo v več delih Evrope, predvsem na jugu, kjer jih v velikem številu sadijo za okras in so zelo pomembne za okolje. (4) Zato je treba sprejeti nujne ukrepe proti vnosu navedenega organizma v Skupnost in njegovemu širjenju v Skupnosti. (5) Nujni ukrepi se uporabljajo za vnos in širjenje navedenega organizma, razmejitev območij v Skupnosti, kjer je navedeni organizem prisoten, uvoz, proizvodnjo, premeščanje in nadzor občutljivih rastlin v Skupnosti. Na vseh rastlinah iz družine Palmae v državah članicah je treba opraviti pregled o prisotnosti oziroma stalni odsotnosti navedenega organizma, da se zbere več znanstvenih podatkov o občutljivosti rastlin. (6) Rezultate ukrepov je primerno ponovno pregledati do 31. marca 2008 in ob tem upoštevati izkušnje iz prve rastne sezone po uvedbi nujnih ukrepov. (7) Če je potrebno, morajo države članice za dosego skladnosti s to odločbo prilagoditi svojo zakonodajo. (8) Ukrepi, predvideni s to odločbo, so v skladu z mnenjem Stalnega odbora za zdravstveno varstvo rastlin – ob upoštevanju naslednjega: SPREJELA NASLEDNJO ODLOČBO:







Člen 1

Opredelitve

V tej odločbi se uporabljajo naslednje opredelitve:

(a) „navedeni organizem“ je Rhynchophorus ferrugineus (Olivier);

▼M2

(b) „občutljive rastline“ so rastline razen plodov in semen Areca catechu, Arecastrum romanzoffianum (Cham) Becc, Arenga pinnata, Borassus flabellifer, Brahea armata, Butia capitata, Calamus merillii, Caryota maxima, Caryota cumingii, Chamaerops humilis, Cocos nucifera, Corypha gebanga, Corypha elata, Elaeis guineensis, Howea forsteriana, Jubea chilensis, Livistona australis, Livistona decipiens, Metroxylon sagu, Oreodoxa regia, Phoenix canariensis, Phoenix dactylifera, Phoenix theophrasti, Phoenix sylvestris, Sabal umbraculifera, Trachycarpus fortunei in Washingtonia spp., katerih premer debla ob vznožju presega 5 cm;

▼B

(c) „mesto pridelave“ je mesto pridelave, kakor je določeno v Mednarodnem standardu FAO za fitosanitarne ukrepe št. 5 ( 2 ).

Člen 2

Nujni ukrepi proti navedenemu organizmu

Vnos navedenega organizma v Skupnost in njegovo širjenje v Skupnosti sta prepovedana.

Člen 3

Uvoz občutljivih rastlin

Občutljive rastline se lahko vnesejo v Skupnost samo, če:

(a) so v skladu s posebnimi uvoznimi zahtevami iz točke 1 Priloge I;

(b) je pristojni uradni organ zanje pri vstopu v Skupnost opravil inšpekcijski pregled o prisotnosti navedenega organizma v skladu s členom 13a(1) Direktive 2000/29/ES in ni našel znakov njegove prisotnosti.

Člen 4

Premeščanje občutljivih rastlin znotraj Skupnosti

Občutljive rastline s poreklom iz Skupnosti ali uvožene v Skupnost v skladu s členom 3 se lahko znotraj Skupnosti premeščajo samo, če izpolnjujejo zahteve iz točke 2 Priloge I.

▼M2

Člen 5

Pregledi in uradna obvestila

1. Države članice opravijo uradne letne preglede o prisotnosti navedenega organizma oziroma dokazih okužbe rastlin iz družine Palmae z navedenim organizmom na svojem ozemlju.

Brez poseganja v člen 16(2) Direktive 2000/29/ES se o rezultatih navedenih pregledov vsako leto do 28. februarja uradno obvestijo Komisija in druge države članice. V državah članicah, v katerih je prisoten navedeni organizem, se navedenemu uradnemu obvestilu priloži:

(a) posodobljena različica akcijskih načrtov, sprejetih v skladu s členom 6(1);

(b) posodobljeni seznam razmejenih območij, vzpostavljenih v skladu s členom 6(1), vključno s posodobljenimi podatki o njihovem opisu in lokaciji (vključno z zemljevidi).

2. Države članice zagotovijo, da se o vsakem sumu na pojav ali dejanskem pojavu navedenega organizma na območju znotraj njihovega ozemlja takoj obvesti pristojni uradni organ zadevne države članice.

3. Brez poseganja v člen 16(2) Direktive 2000/29/ES države članice najpozneje v petih dneh uradno obvestijo Komisijo in druge države članice o dejanskem pojavu navedenega organizma na območju znotraj svojega ozemlja, kjer njegova prisotnost še ni bila znana.

Člen 6

Ukrepi za izkoreninjenje, razmejena območja in akcijski načrti

1. Kadar je iz rezultatov pregledov iz člena 5(1), uradnih obvestil iz člena 5(2) ali informacij iz katerega koli drugega vira razvidno, da je navedeni organizem prisoten na ozemlju države članice, navedena država članica brez odlašanja:

(a) določi razmejeno območje v skladu s točko 1 Priloge II;

(b) pripravi in izvede akcijski načrt na navedenem razmejenem območju v skladu s točko 3 Priloge II, vključno z uradnimi ukrepi v skladu s točko 2 Priloge II.

2. Kadar država članica določi razmejeno območje in pripravi akcijski načrt v skladu z odstavkom 1, o teh uradno obvesti Komisijo in druge države članice v enem mesecu po uradnem obvestilu iz člena 5(3). To uradno obvestilo vključuje opis navedenega razmejenega območja, zemljevid in navedeni akcijski načrt.

3. Države članice zagotovijo, da akcijski načrt in strokovni ukrepi iz točke (b) odstavka 1 izvajajo strokovno usposobljeni in pravilno pooblaščeni javni uslužbenci in/ali usposobljeni zastopniki ali izvajalci ali vsaj pod neposrednim nadzorom pristojnega uradnega organa.

4. Države članice se lahko izognejo določitvi razmejenega območja iz točke (a) odstavka 1, kadar je iz pregledov iz člena 5(1), uradnih obvestil iz člena 5(2) ali informacij iz katerega koli drugega vira razvidno, da:

(a) je bila okužba ugotovljena samo na rastlinah iz ene pošiljke občutljivih rastlin na območju v polmeru 10 km okrog navedenih okuženih rastlin, na katerem še ni bila znana prisotnost navedenega organizma;

(b) je bila navedena pošiljka vnesena na zadevno območje pred manj kot 5 meseci in je bila okužena že pred vnosom ter

(c) ob upoštevanju trdnih znanstvenih načel, bioloških lastnosti navedenega organizma, stopnje okužbe, obdobja v letu in podrobne razširjenosti občutljivih rastlin v zadevni državi članici od vnosa okužene pošiljke na območje ni bilo nevarnosti za širjenje navedenega organizma.

V takih primerih države članice pripravijo akcijski načrt v skladu s točko 3 Priloge II, vendar se lahko odločijo, da ne določijo razmejenega območja in omejijo uradne ukrepe iz točke 3 Priloge II na uničenje okuženega materiala, opravljanje poostrenega programa pregledov na območju vsaj 10 km okrog okužbe in izsleditev povezanega rastlinskega materiala.

▼B

Člen 7

Skladnost

Države članice po potrebi spremenijo sprejete ukrepe za zaščito pred vnosom in širjenjem navedenega organizma tako, da so navedeni ukrepi skladni s to odločbo. O navedenih ukrepih nemudoma obvestijo Komisijo.

Člen 8

Pregled

Ta odločba se pregleda najkasneje do 31. marca 2008.

Člen 9

Naslovniki

Ta odločba je naslovljena na države članice.









PRILOGA I

Nujni ukrepi iz členov 3 in 4 te odločbe

1. Posebne uvozne zahteve

Brez poseganja v določbe iz dela A(17) Priloge III in dela A(I)(37) Priloge IV k Direktivi 2000/29/ES mora rastline s poreklom iz tretjih držav spremljati spričevalo iz člena 13(1) Direktive, ki v rubriki „Dopolnilna izjava“ potrjuje, da so občutljive rastline, vključno s tistimi iz naravnih habitatov:

(a) v njihovi celotni življenjski dobi rasle v državi, v kateri pojav navedenega organizma ni znan; ali

(b) v njihovi celotni življenjski dobi rasle na neokuženem območju, ki ga je nacionalna organizacija za zaščito rastlin v državi porekla potrdila v skladu z ustreznimi mednarodnimi standardi za fitosanitarne ukrepe; v rubriki „kraj porekla“ navaja ime neokuženega območja; ali

(c) so vsaj v obdobju enega leta pred izvozom rasle na mestu pridelave: (i) ki ga je registrirala in ga nadzoruje nacionalna organizacija za zaščito rastlin v državi porekla; in (ii) kjer so se rastline nahajale na mestu, ki je bilo fizično popolnoma zaščiteno pred vnosom navedenega organizma oziroma na katerem so bila izvedena primerna preventivna tretiranja; in (iii) kjer pri uradnih inšpekcijskih pregledih, opravljenih vsaj vsake tri mesece in neposredno pred izvozom, ni bilo opaziti znakov prisotnosti navedenega organizma.

2. Pogoji za premeščanje

Občutljive rastline s poreklom iz Skupnosti ali uvožene v Skupnost v skladu s členom 3 se lahko znotraj Skupnosti premeščajo samo, če jih spremlja rastlinski potni list, pripravljen in izdan v skladu z določbami Direktive 92/105/EGS ( 3 ), in so:

(a) v njihovi celotni življenjski dobi rasle v državi članici ali tretji državi, v kateri pojav navedenega organizma ni znan; ali

(b) v njihovi celotni življenjski dobi rasle na neokuženem območju, ki ga je pristojni uradni organ v državi članici oziroma nacionalna organizacija za zaščito rastlin v tretji državi potrdila v skladu z ustreznimi mednarodnimi standardi za fitosanitarne ukrepe; ali

(c) so vsaj v obdobju dveh let pred premestitvijo rasle na mestu pridelave v državi članici in: (i) kjer so se občutljive rastline nahajale na mestu, ki je bilo fizično popolnoma zaščiteno pred vnosom navedenega organizma oziroma na katerem so bila izvedena primerna preventivna tretiranja; in (ii) pri uradnih inšpekcijskih pregledih, opravljenih vsaj vsake tri mesece, ni bilo opaziti znakov prisotnosti navedenega organizma;

ali

▼M2

(d) so od vnosa v Unijo, če so bile uvožene v skladu s točko 1(c) te priloge, vsaj eno leto pred premestitvijo rasle na mestu pridelave v državi članici in: (i) kjer so se občutljive rastline nahajale na mestu, ki je bilo fizično popolnoma zaščiteno pred vnosom in/ali širjenjem navedenega organizma; ter (ii) v tem času pri uradnih inšpekcijskih pregledih, opravljenih vsaj vsake tri mesece, ni bilo opaziti znakov prisotnosti navedenega organizma.

▼B









PRILOGA II

Nujni ukrepi iz člena 6 te odločbe

1. Vzpostavitev razmejenih območij

(a) Razmejena območja iz člena 6 obsegajo naslednje dele: (i) okuženo območje, na katerem je bila potrjena prisotnost navedenega organizma in ki vključuje vse občutljive rastline, ki kažejo znake okužbe z navedenim organizmom, in po potrebi vse občutljive rastline, ki so v času sajenja pripadale isti seriji; (ii) varovalni pas najmanj 10 km od meje okuženega območja. V primeru, da se več varovalnih pasov prekriva ali so si geografsko blizu, se opredeli večje razmejeno območje, ki vključuje ustrezna razmejena območja in območja med njimi.

(b) Natančna razmejitev območij iz točke (a) temelji na ustreznih znanstvenih načelih, biologiji navedenega organizma, stopnji okužbe, letnem času in porazdelitvi občutljivih rastlin v zadevni državi članici.

(c) Če je prisotnost navedenega organizma potrjena izven okuženega območja, se temu ustrezno spremeni razmejitev območij.

(d) Če se v razmejenem območju z letnimi pregledi iz člena 5(1) prisotnosti navedenega organizma v obdobju treh let ne ugotovi, se območje ukine in ukrepi iz točke 2 te priloge niso več potrebni.

▼M2

2. Uradni ukrepi na razmejenih območjih

Uradni ukrepi iz člena 6(1)(b), ki jih je treba sprejeti na razmejenih območjih, vključujejo naslednje:

(a) ustrezne ukrepe, namenjene izkoreninjenju navedenega organizma, vključno z: (i) uničenjem in po potrebi popolno mehansko sanacijo okuženih občutljivih rastlin; (ii) ukrepi zoper kakršno koli širjenje navedenega organizma med uničenjem ali sanacijo s kemijskim tretiranjem neposredne okolice; (iii) ustreznim tretiranjem okuženih občutljivih rastlin; (iv) po potrebi feromonskimi pastmi za množični ulov na okuženih območjih; (v) po potrebi nadomeščanjem občutljivih rastlin z neobčutljivimi; (vi) katerim koli drugim ukrepom, ki lahko prispeva k izkoreninjenju navedenega organizma;

(b) ukrepe za poostreno spremljanje prisotnosti navedenega organizma z ustreznimi inšpekcijskimi pregledi in metodami, vključno s feromonskimi pastmi vsaj na okuženih območjih;

(c) po potrebi posebne ukrepe za vse posebnosti ali zaplete, ki po razumnih predvidevanjih lahko preprečijo, ovirajo ali odložijo njegovo izvajanje, zlasti v zvezi z dostopnostjo in ustreznim izkoreninjenjem vseh občutljivih rastlin, ki so okužene ali za katere obstaja sum na okužbo, ne glede na kraj, javno ali zasebno lastništvo oziroma osebo ali subjekt, ki sta odgovorna zanje.

3. Priprava in izvedba akcijskih načrtov

Akcijski načrt iz člena 6(1)(b) vsebuje podroben opis uradnih ukrepov, ki jih je zadevna država članica sprejela ali jih namerava sprejeti za izkoreninjenje navedenega organizma. Vključuje rok za izvedbo vsakega od navedenih ukrepov. Akcijski načrt upošteva Mednarodni standard za fitosanitarne ukrepe št. 9 ( 4 ) in sloni na celostnem pristopu po načelih iz Mednarodnega standarda za fitosanitarne ukrepe št. 14 ( 5 ).

Na razmejenih območjih iz člena 6(1)(a), za katere je iz rezultatov letnih pregledov vsaj zadnjih treh let razvidno, da v še enem letu ni mogoče izkoreniniti navedenega organizma, se akcijski načrt in njegovo izvajanje osredotočata na obvladovanje in zatiranje navedenega organizma na okuženem območju, pri čemer izkoreninjenje ostaja dolgoročnejši cilj.

Akcijski načrt obravnava vsaj uradne ukrepe iz točke 2. Glede točke 2(a) akcijski načrt upošteva vse tam naštete ukrepe in navede razloge za izvajanje izbranih ukrepov z opisom razmer, znanstvenih podatkov in meril, po katerih so bili izbrani.